**ELŐTERJESZTÉS**

**Szombathely Megyei Jogú Város Közgyűlésének**

**2022. június 27-i ülésére**

**Javaslat a helyi közösségi közlekedéssel összefüggő döntések meghozatalára**

**I.**

A VOLÁNBUSZ Zrt. és Szombathely Megyei Jogú Város Önkormányzata között létrejött – a VOLÁNBUSZ Zrt. részéről 2020. június 4-én aláírt, Szombathely Megyei Jogú Város Önkormányzata 2020. június 29-én aláírt - közszolgáltatási szerződés 1. számú módosításában a szerződés 2.1 pontja alapján a szerződés 2021. december 31. napjáig meghosszabbodott, amelyben az ellentételezés összegét 2020. évre vonatkozóan a Felek 481.465.429,- Ft-ban határozták meg. Ezen összegből 2020. évre 445.100.797,- Ft-ot fizetett meg az Önkormányzat. Tájékoztatom a Közgyűlést, hogy a VOLÁNBUSZ Zrt. 189.225.500,- Ft vonatkozásában ellentételezés megfizetése címén indított pert az Önkormányzat ellen, amely jelenleg folyamatban van.

A VOLÁNBUSZ Zrt. a 2022. március 31-én kelt levelével megküldte a 2021. évi teljesítésre vonatkozó beszámolóját, amely alapján a tavalyi évre 763.867.959,- Ft ellentételezési igénnyel él. A megküldött 2021. évre vonatkozó beszámoló a 2020. évi közszolgáltatás beszámolójában szereplő adatokat veszi alapul. A 2021. április 29-én kelt levelemmel tájékoztattam a VOLÁNBUSZ Zrt-t, hogy mely tételeket milyen mértékben tudja Szombathely Megyei Jogú Város Önkormányzata figyelembe venni. Így a VOLÁNBUSZ Zrt. részéről módosítás nélkül figyelembe vett 2020. évi adatok bázisévként nem elfogadhatók Önkormányzatunk részéről.

A megküldött beszámolóban a 2021. évben felmerült önkormányzati ellentételezési igényként 763.867.959,- Ft összeg szerepel, amely 282.402.530,- Ft-tal haladja meg a közszolgáltatási szerződés 1. számú módosításában előzetesen prognosztizált ellentételezést.

A hatályos közszolgáltatási szerződés 11.3. és 4.6. pontja szerint, ha a tényleges bevételek és költségek az év során jelentős mértékben eltérnek a prognosztizált bevételektől és költségektől a Szolgáltató rendkívüli menetdíjemelést javasolhat. A javaslatban részletesen be kell mutatni, hogy a változást milyen tényezők és milyen mértékben indokolják. A több, mint 30 %-os ellentételezési igény növekedés jelentős mértékben eltér a szerződésben meghatározott prognosztizált ellentételezés mértékétől. A Szolgáltató a szerződésben meghatározott javaslattétellel mindezek ellenére nem élt. Az Önkormányzat 2021. évben több alkalommal is kérte a VOLÁNBUSZ ZRt. menetrend racionalizálására irányuló javaslatát. Tájékoztattuk a VOLÁNBUSZ ZRt-t arról is, hogy az Önkormányzat költségvetésében a közszolgáltatási szerződésben nevesített összeg áll rendelkezésre az ellentételezési igény finanszírozására, ezért kértük a VOLÁNBUSZ ZRt. további javaslatait arra vonatkozóan, hogy milyen beavatkozásokkal tartható a Közszolgáltatási Szerződésben meghatározott, Önkormányzatot terhelő pénzügyi ellentételezés mértéke. A VOLÁNBUSZ ZRt. az Önkormányzat előző felhívásaira azt a tájékoztatást adta, hogy kapacitás hiányában nincs lehetősége a Szombathely helyi közszolgáltatásra vonatkozó menetrend felülvizsgálatára, a kért racionalizálásra vonatkozó tervek előkészítésére és egyéb javaslatok megtételére, tekintettel arra, hogy országos működésű szolgáltatóként a VOLÁNBUSZ ZRt. szakmai erőforrásai a napi ügymenet biztosítása mellett szűkösek.

A 2020. évi veszteségpótlás Önkormányzat által elfogadott összegének az infláció mértékével korrigált 2021. évi veszteségpótlás vállalásával tud Önkormányzatunk egyetérteni. Szombathely Megyei Jogú Város által hozott intézkedések nem támasztják alá a beszámolóban leírt, a közszolgáltatási szerződésben foglalt támogatási összeg 36,9 %-os mértékben történő megemelését. A Szolgáltató a szerződésben foglalt kötelezettségének nem tett eleget, nem készített javaslatot olyan intézkedés bevezetésére, amellyel a szerződésben meghatározott prognosztizált ellentételezés mértéke fenntartható lett volna. A közszolgáltatási szerződés 10.1. e) pontjában vállalt kötelezettségének Szolgáltató nem tett eleget. A beszámolóban meghatározott költségigényt nem tartom megalapozottnak, tekintettel arra, hogy több olyan tétel is szerepel, amely nem is kapcsolódik a közszolgáltatáshoz:

* a közvetett költségként szerepeltetett operatív forgalomirányításra megjelölt 60.198.000,- Ft a szervezeti átalakulással keletkezett, a korábbi régiós központok összeolvadásával a Szolgáltató állandó működési költsége az általa végzett tevékenységek között felosztásra került, ami nem harmonizál a korábban hivatkozott kapacitás hiányra való hivatkozással;
* a béren kívüli juttatások 46.701.000,- Ft összegű emelkedését a létszámnövekedéssel és a bérmegállapodás alapján módosított jövedelemfejlesztéssel indokolja;
* az egyéb üzemeltetési költségek között az autóbuszok tárolásával kapcsolatos költségeket is szerepelteti a Zrt.

2022. május 12-én kelt levelemmel tájékoztattam a VOLÁNBUSZ Zrt-t, hogy a meghatározott költségtérítési többletigényt nem tartom megalapozottnak, ezért kértem a beszámoló felülvizsgálatának elvégzését. A 2022. május 24-én kelt válaszlevelében a VOLÁNBUSZ Zrt. fenntartja a 763.867.959,- Ft mértékű ellentételezési igényét.

Tájékoztatom a Közgyűlést, hogy 2021. évben Zalaegerszegen 1.565.000 km-t futottak a helyijáratos autóbuszok, a menetrend 2020-hoz képest nem változott, ehhez képest a VOLÁNBUSZ Zrt. 340 M Ft veszteségtérítési igénnyel fordult Zalaegerszeg Önkormányzatához.

Fentiek alapján javaslom, hogy Önkormányzatunk 2021. évre 481.465.429,- Ft összeget ismerjen el ellentételezési igényként a VOLÁNBUSZ Zrt-nek. A VOLÁNBUSZ Zrt. 2021. évi tevékenységével kapcsolatos beszámolója az előterjesztés melléklete.

**II.**

A BLAGUSS Agora Hungary Kft. a 2022. június 2-án kelt levelével azzal a kéréssel fordult Szombathely Megyei Jogú Város Önkormányzatához, hogy az üzemanyagár emelkedés, valamint az € / Ft árfolyam változás miatt jelentkező likviditási probléma kezelésében segítséget kérjen.

Megkeresésükhöz csatolták az üzemanyagár változásának kimutatását a 2022. március 11. és a 2022. május 31. közötti időszakban. Az üzemanyag literenkénti ára 2022. március 11-től a 480,- Ft-ról folyamatosan emelkedett, 2022. május 31-én az üzemanyag ára már 672,- Ft volt, mely az előterjesztés készítésének idejére a 800,- Ft-ot is meghaladta. A veszélyhelyzettel összefüggő egyes szabályozási kérdésekről szóló 2021. évi CXXX. törvény eltérő alkalmazásáról szóló 94/2022. (III.10.) Korm. rendeletben meghatározott hatósági árat a Blaguss Agora Hungary Kft. nem jogosult igénybe venni.

A Szolgáltató által havonta benyújtott futásteljesítmény elszámolása alapján az Önkormányzat a városban végzett közszolgáltatásért a kibocsátott hasznos kilométer alapján havi 100 - 102 M Ft összegű ellentételezést nyújt.

Azzal a javaslattal élek Tisztelt Közgyűlés felé, hogy a 2023. január hónapban esedékes ellentételezési díj 60 %-os mértékű (60 M Ft) átütemezésére kerüljön sor 2022. június 30. napjáig.

**III.**

A Közgyűlés a 2021. október 28-i ülésén a 189/2021. (X.28.) Kgy. számú határozatával úgy döntött, hogy a módosított menetrend bevezetését követő fél év tapasztalatai alapján kerüljön felülvizsgálatra a menetrend.

A Városstratégiai, Idegenforgalmi és Sport Bizottság 35/2022. (II.22.) VISB számú határozatában megfogalmazott felkérésre 7 képviselő jelezte a menetrend felülvizsgálatára vonatkozó észrevételeit, javaslatait. A Blaguss Agora Hungary Kft. az elmúlt 5 hónap tapasztalata, az első félévben elvégzett menetrendi felülvizsgálata, a járatokról másodpercre pontos – mért és rendszer által automatikusan naplózott – adatai, a képviselői észrevételek, utas jelzések alapján a 2022. augusztus 1. napjától bevezetni javasolt módosított menetrend dokumentációját elkészíti. A részletes menetrend módosítási tervezet (2. melléklet) később kerül kiküldésre.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2022. június „ ”**

 **/: Dr. Nemény András :/**

**I.**

**HATÁROZATI JAVASLAT**

**….…./2022. (VI. 27.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, és a VOLÁNBUSZ Zrt. helyi közforgalmú közlekedési feladatainak ellátásáról szóló 2021. évi tevékenységét bemutató beszámoló alapján az alábbi döntéseket hozza:

1. A Közgyűlés a 2021. évi helyi közösségi közlekedés költségtérítéseként a jelenleg rendelkezésre álló információk alapján 481.465.429,- Ft összeget ismer el ellentételezési igényként.
2. A Közgyűlés felkéri a polgármestert, hogy a 481.465.429,- Ft átutalásáról gondoskodjon a VOLÁNBUSZ Zrt. részére.
3. A Közgyűlés felkéri a polgármestert, hogy a 2021. évi ellentételezés tekintetében folytasson további tárgyalásokat a Volánbusz Zrt-vel.

**Felelősök:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 (a végrehajtás előkészítéséért:

 Kalmár Ervin, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 1. és 3. pont: azonnal

 2. pont: 2022. június 30.

**II.**

**HATÁROZATI JAVASLAT**

**….…./2022. (VI. 27.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, a BLAGUSS Agora Kft. által a rendkívüli üzemanyagár emelkedés tárgyában benyújtott megkeresésére az alábbi döntéseket hozza:

1. A Közgyűlés elhatározza, hogy a BLAGUSS Agora Hungary Kft. beadványa alapján a 2023. január hónapban esedékes ellentételezési díj 60 %-os mértékű, 60.000.000,- Ft összegű átütemezésére kerüljön sor 2022. június 30-i határnappal.
2. A Közgyűlés felkéri a polgármestert, hogy a 60.000.000,- Ft átutalásáról gondoskodjon a BLAGUSS Agora Hungary Kft. részére.

**Felelősök:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Dr. Károlyi Ákos, jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 1. pont: azonnal

 2. pont: 2022. június 30.

 3. pont: 2022. december 31.

**III.**

**HATÁROZATI JAVASLAT**

**….…./2022. (VI. 27.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, és a BLAGUSS Agora Hungary Kft. által javasolt menetrend módosítás alapján az alábbi döntéseket hozza:

1. A Közgyűlés az előterjesztés 2. mellékletében foglalt menetrend módosítási javaslatot – 2022. augusztus 1. napjával történő üzemkezdettől – elfogadja.
2. A Közgyűlés felkéri a Blaguss Agora Hungary Kft.-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
3. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosításához szükséges intézkedések megtételére.

**Felelős:** Dr. Nemény András, polgármester

Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** 1. pont: azonnal

2-3. pont: 2022. augusztus 1.